Efter slagsmål og to voldtægtsforsøg er flere borgere i Hobro blevet utrygge ved at færdes i byen efter mørkets frembrud. Derfor har de taget sagen i egen hånd - og har startet et frivilligt vagtværn. Fredag aften skal Natteravnene derfor på gaden - for første gang. Håbet er, at det kan skabe ekstra tryghed. - Vi glæder os til at møde alle de unge mennesker, siger Trine Leth Sørensen, som er initiativtager til gruppen. - Vi gør det for at genskabe trygheden, så borgerne ikke er bange. Én af de frivillige er Jesper Helbo Vinther fra Hobro. - Det er vigtigt at være her for de unge. Hvis de ikke føler sig trygge, må vi gøre noget for at hjælpe dem, fortæller han. Fredag aften vil to hold frivillige være på gaden på grund af J-dag. Normalt vil der være ét. Planen er, at natteravnene skal gå fra klokken 22 og frem i weekenderne.

Referat:
En gruppe borgere i Hobro har lavet et frivilligt vagtværn, der skal patruljere om aftenen.